Diari Oficial de la Generalitat Valenciana


Sumari del DOGV 3214, del 31-03-1998 (1998/2384)

ORDRE d’11 de març de 1998, del conseller de Presidència, per la qual es regulen i convoquen ajudes per a les associacions valencianes radicades fora de la Comunitat Valenciana.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   3214

Data del DOGV
:   31-03-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/2384


Data del document
:   11-03-1998

Organisme emissor
:   Conselleria de Presidència

Tipus de document
:   Ordre

ORDRE d'11 de març de 1998, del conseller de Presidència, per la qual es regulen i convoquen ajudes per a les associacions valencianes radicades fora de la Comunitat Valenciana. [1998/2384]
  
L'Estatut d'Autonomia en l'article 2 estableix que correspon a la Generalitat Valenciana, en l'àmbit de les seues competències, «fomentar el desenrotllament de les peculiaritats del poble valencià i facilitar la participació dels valencians en la vida política, econòmica, cultural i social». En aquest sentit, l'article 14.G. de la Llei de la Generalitat Valenciana 5/1983, de 30 de desembre, de Govern Valencià, atribueix al president de la Generalitat l'exercici d'aquesta funció.
  
D'altra banda, l'article 4 de l'Estatut d'Autonomia indica qui gaudeix de la condició de valencià, i fa expressa menció en el seu apartat 2 «als ciutadans espanyols residents a l'estranger que hagen tingut el seu últim veïnat administratiu a la Comunitat Autònoma Valenciana, i acrediten la dita condició en el corresponent consolat d'Espanya. El mateix règim s'aplicarà als seus descendents inscrits com a espanyols, si així ho sol·liciten en la forma que ho determine la Llei de l'Estat».
  
El desenrotllament experimentat per les associacions valencianes en l'exterior en els últims anys i la labor realitzada per aquestes per a fomentar la cultura i les tradicions valencianes fora de la Comunitat Valenciana, necessiten d'un major suport dels organismes públics, per tal de facilitar els mitjans materials per al compliment dels seus fins i la realització de les seues activitats, a través de la modernització i ampliació de les seues i instal·lacions.
  
En conseqüència, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià, ordene
  
Títol I
  
Disposicions generals
  
Article 1. Objecte i àmbit
  
1. L'objecte de aquesta ordre és la convocatòria de concurs públic per a la concessió d'ajudes a les associacions valencianes radicades fora de la Comunitat Valenciana per a les accions que s'indicaran, d'acord amb les consignacions pressupostàries que per a l'exercici de 1998 estableix la Llei de Pressupostos de la Generalitat Valenciana.
  
2. El règim d'ajudes serà d'aplicació tal com es determina en els següents articles.
  
Article 2. Accions a les quals es pot donar suport
  
Les ajudes establides podran anar destinades a les actuacions següents:
  
a) Organització d'activitats culturals, d'orientació i informació, així com programes formatius i de difusió de la cultura de la Comunitat Valenciana entre col·lectius d'emigrants valencians, a més de les despeses de funcionament de les associacions que desenrotllen dites activitats.
  
b) Creació, modernització o actualització de les seus, les instal·lacions i l'equipament de les associacions valencianes radicades fora de la Comunitat Valenciana.
  
Article 3. Beneficiaris de les ajudes
  
Podran ser beneficiàries de les ajudes les associacions valencianes radicades fora de la Comunitat Valenciana i que estiguen legalment constituïdes i inscrites en el registre del seu país de residència o comunitat autònoma en la data de publicació d'aquesta ordre, la qual cosa hauran d'acreditar amb la presentació del certificat original expedit pel dit registre o còpia degudament compulsada de l'esmentat document.
  
Article 4. Tipus d'ajudes
  
Les ajudes seran de tipus econòmic, de quantia variable segons el cost de l'acció que es projecte.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades per aquesta ordre hauran de dirigir-se a la Direcció General de Relacions Externes i es presentaran en el model normalitzat (que figura en l'annex I d'aquesta ordre) al Registre General de la Conselleria de Presidència, ubicat al carrer Historiador Chabàs, 2 (CP 46729) de València, o tramitar-les per qualsevol de les formes que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'acompanyar-se, a més de la documentació que per a cada una de les ajudes s'estableix concretament en els corresponents articles d'aquesta ordre, dels documents que a continuació es relacionen:
  
a) Document que acredite el reconeixement legal de l'entitat, en els termes expressats en l'article 3 de aquesta ordre.
  
b) Memòria descriptiva de les actuacions o els projectes per als quals se sol·licita la subvenció, amb expressió de les fases i terminis de realització.
  
c) Pressupost detallat de les actuacions o projectes per als quals se sol·licita l'ajuda per partides, o factures proforma, i el pressupost total de l'associació.
  
d) Fitxa de manteniment de tercers (model oficial on consten les dades del sol·licitant, les seues dades bancàries, la firma i el certificat de conformitat de l'entitat financera).
  
3. Els sol·licitants podran executar els projectes sense esperar que la concessió de les ajudes es produïsquen i sense que això prejutge la decisió que finalment s'adopte.
  
4. Les sol·licituds es presentaran en el termini de 40 dies naturals, comptats a partir del dia següent a la publicació d'aquesta ordre.
  
Article 6. Criteris d'avaluació de les sol·licituds
  
Per a la concessió de les ajudes es valorarà, entre altres aspectes, l'interés cultural i social de les activitats i els projectes de les associacions, valorats en funció de la seua màxima adequació als objectius indicats en l'article 2 d'aquesta ordre, el nombre de socis o afiliats a l'associació, així com aquells criteris de valoració especificats per a cada tipus d'ajuda en aquesta ordre.
  
Article 7. Resolució de la concessió d'ajudes
  
1. La Direcció General de Relacions Externes podrà demanar de la sol·licitant l'aportació addicional d'altres documents o dades complementàries que estime necessaris per a resoldre sobre la sol·licitud presentada.
  
2. Les ajudes es concediran per resolució del conseller de Presidència, a proposta de la comissió avaluadora formada per les següents persones:
  
- La directora general de Relacions Externes, que actuarà com a presidenta.
  
- El cap del Servei d'Accions Institucionals, que actuarà com a secretari.
  
- La secretària general administrativa de la Conselleria de Presidència o persona en qui delegue.
  
- Un representant de la Intervenció Delegada a la Conselleria de Presidència.
  
3. La comissió avaluadora podrà declarar deserta, totalment o parcialment, l'adjudicació de les ajudes convocades, i es reservarà la facultat d'interpretar el contingut de aquesta ordre als efectes d'adjudicació d'ajudes.
  
4. La resolució d'adjudicació serà notificada a les associacions seleccionades, sense perjuí de la seua publicació en el Diari Oficial de la Generalitat Valenciana.
  
Article 8. Control de les accions
  
La Direcció General de Relacions Externes podrà comprovar en qualsevol moment les dades declarades pels sol·licitants. En el cas que es comprove la falsedat d'aquestes dades, el sol·licitant perdrà el dret a la subvenció, sense perjuí d'altres responsabilitats que procedisquen.
  
Article 9. Justificació i liquidació de les ajudes concedides
  
1. La liquidació de les ajudes s'efectuarà una vegada executat el projecte o l'activitat en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes d'allò que s'ha establit en el punt anterior, els beneficiaris, una vegada executat el projecte o l'activitat en la seua totalitat o en les fases previstes i, en tot cas, amb anterioritat al 15 de novembre de 1998, hauran de presentar:
  
a) Factures de la despesa efectuada, d'acord amb la normativa vigent. En les subvencions per a inversions, l'acreditació del seu pagament s'efectuarà per qualsevol de les formes acceptades per la normativa i els usos vigents.
  
b) Certificat del secretari o president de l'associació, sobre justificació del compliment de la finalitat per a la qual es va concedir la subvenció i de l'aplicació dels fons percebuts.
  
c) Les associacions que presenten justificants en moneda estrangera hauran d'acompanyar igualment un document expedit per una entitat bancària del país d'origen en què se certifique l'equivalència de la dita moneda amb l'espanyola en la data del termini de justificació.
  
d) Així mateix, els beneficiaris, prèviament al cobrament de la subvenció, acreditaran estar al corrent de les obligacions tributàries i de Seguretat Social, d'acord amb allò que s'ha establit en a l'article 47.7 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
3. Amb caràcter general, no serà subvencionable l'impost sobre el valor afegit satisfet per l'adquisició de béns o serveis, i en general qualsevol impost pagat pel beneficiari.
  
No serà aplicable allò que s'ha disposat en el paràgraf anterior en els supòsits de realització d'activitats promocionals, promogudes per entitats sense ànim de lucre, quan l'import de la subvenció cobrisca la totalitat del cost d'aquestes.
  
4. S'autoritza el lliurament d'un percentatge de cada subvenció concedida, en funció de les successives justificacions que presenten les associacions beneficiàries al llarg de l'exercici pressupostari, sense possibilitat d'efectuar cap avançament, segons els següents percentatges:
  
a) Per a efectuar el primer lliurament haurà de justificar-se com a mínim el 40% de la subvenció concedida.
  
b) En les successives justificacions hauran d'aportar-se justificants pel 30% almenys de la subvenció concedida.
  
D'aquesta manera, es presentaran com a màxim tres justificacions al llarg de l'exercici, sense perjuí de poder efectuar el lliurament d'una sola vegada quan s'aporten justificants pel total de la subvenció concedida.
  
Article 10. Obligacions del beneficiari
  
1. L'alteració d'alguna de les característiques del projecte aprovat com l'incompliment de condicions i terminis establits en la resolució, la no-execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen del cost del projecte o activitat, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van produir l'atorgament de la subvenció o la falta de justificació de la realització de l'activitat o projecte, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és procedent, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
3. En la difusió de les activitats subvencionades s'haurà de fer constar de manera explícita el suport de la Conselleria de Presidència de la Generalitat Valenciana.
  
Títol II
  
Ajudes per a les activitats i despeses de funcionament
  
Article 11. Objecte i beneficiaris
  
1. L'objecte d'aquestes ajudes és l'organització d'activitats culturals, d'orientació i informació, així com programes formatius i de difusió del valencià entre col·lectius d'emigrants valencians, a més de les despeses de funcionament de les associacions que desenrotllen dites activitats.
  
2. Els sol·licitants han de ser associacions valencianes radicades fora de la Comunitat Valenciana, segons allò que s'ha establit en l'article 3 de aquesta ordre.
  
Article 12. Quantia de les ajudes i criteris d'avaluació
  
1. Les ajudes consistiran en la concessió de subvencions, d'acord amb les quanties següents:
  
a) Subvenció que podrà arribar fins l'import total del seu cost per als supòsits d'organització d'activitats culturals, d'orientació i informació, així com els cursos de valencià.
  
b) Subvenció de fins un 50% del cost de les despeses totals de funcionament de les associacions.
  
2. L'import d'aquestes subvencions serà finançat a càrrec de la línia 401/000/98 del programa 112.40, del pressupost de la Generalitat Valenciana per a 1998, per una quantia màxima de vint-i-nou milions cinc-centes cinquanta mil pessetes (18.060.223 PTA).
  
3. Els criteris d'avaluació seran els següents:
  
a) Interés cultural i social de les activitats anuals de les associacions, valorat en funció de la seua màxima adequació als objectius indicats en l'article 11.1 d'aquesta ordre.
  
b) Pressupost total de l'associació.
  
c) Nombre de socis o afiliats a l'associació.
  
Article 13. Presentació de sol·licituds
  
1. Les sol·licituds per a l'obtenció de les ajudes a què es refereix aquest títol es presentaran acompanyades, a més de la documentació establida amb caràcter general, de la següent que procedisca:
  
a) Memòria descriptiva de les activitats culturals per a les quals se sol·licita la subvenció, amb les següents dades:
  
A.1. Títol de les activitats.
  
A.2. Actes a desenrotllar.
  
A.3. Dates i lloc de celebració.
  
A.4. Altres consideracions d'interés.
  
b) Si se sol·licita subvenció per a la contractació de professors, es farà constar en la memòria descriptiva les següents dades:
  
B.1. Professor contractat, especificant:
  
- Cognoms i nom.
  
- DNI i número de passaport.
  
- Adreça, municipi, telèfon i província.
  
- País o comunitat autònoma.
  
B.2. Data i lloc de realització del curs.
  
B.3. Nombre d'hores lectives (total i setmanal).
  
B.4. Nombre d'alumnes que segueixen les classes impartides.
  
c) Si se sol·licita subvenció per a despeses de funcionament, es farà constar en el pressupost de l'associació la relació de totes aquestes despeses i la seua distribució per partides.
  
Títol III
  
Ajudes per a modernització, actualització
  
o millora de les seus i instal·lacions
  
Article 14. Objecte, beneficiaris i condicions
  
1. L'objecte d'aquestes ajudes és potenciar la creació, modernització o actualització de les seus, les instal·lacions i l'equipament de les associacions valencianes radicades fora de la Comunitat Valenciana, amb especial incidència en la millora de l'equipament de les associacions mitjançant la introducció de tecnologia ofimàtica i informàtica.
  
2. Els sol·licitants han de ser associacions valencianes radicades fora de la Comunitat Valenciana, segons allò que s'ha establit en l'article 3 de aquesta ordre.
  
3. La destinació de l'ajuda haurà de ser l'execució de les inversions que es detallen a continuació, en seus o instal·lacions preexistents, o com a conseqüència de noves obertures:
  
a) Obres de construcció, condicionament i reforma de locals.
  
b) Immobilitzat material nou.
  
c) Adquisició de locals o instal·lacions, sempre que es realitze, conjuntament, el condicionament d'aquests.
  
4. Als efectes de les ajudes regulades en aquest títol, no es computaran com a despeses d'inversió les despeses d'estudi o projecte, drets de traspàs, despeses d'alta i permisos i llicències.
  
Article 15. Quantia de les ajudes i criteris d'avaluació
  
1. Les ajudes consistiran en la concessió de subvencions, d'acord amb les quanties següents:
  
a) Subvenció que podrà aconseguir fins l'import total del seu cost per als supòsits d'adquisició d'immobilitzat material nou, així com el condicionament i la reforma de locals.
  
b) Subvenció de fins un 30% del cost de les obres de construcció de locals, així com d'adquisició de locals o instal·lacions.
  
2. L'import d'aquestes subvencions serà finançat a càrrec de la línia 701/000/98 del Programa 112.40, del Pressupost de la Generalitat Valenciana per a 1998, per una quantia màxima de quinze milions de pessetes (51.445.928 PTA).
  
3. Els criteris d'avaluació seran els següents:
  
a) Incidència del projecte per a la modernització, actualització o millora de la seu o instal·lacions de l'associació.
  
b) Millora dels sistemes de comunicació de l'associació, en especial amb la Generalitat Valenciana i la resta d'associacions valencianes en l'exterior, mitjançant la introducció de tecnologia ofimàtica i informàtica.
  
c) Incidència del projecte per a la captació de nous socis, especialment dels jóvens.
  
d) Pressupost total de l'associació.
  
e) Nombre de socis o afiliats a l'associació.
  
Article 16. Presentació de sol·licituds
  
1. Les sol·licituds per a l'obtenció de les ajudes a què es refereix aquest títol es presentaran acompanyades, a més de la documentació establida amb caràcter general, d'un avantprojecte en què conste:
  
a) Memòria detallada del projecte a desenrotllar, amb indicació dels terminis d'execució d'aquest (entre el 01.01.1998 i el 15.11.1998).
  
b) Plans de situació i distribució actual i futura (si es produeixen modificacions amb la inversió proposada).
  
c) Pressupostos o factures proforma de la inversió projectada.
  
Disposicions finals
  
Primera
  
S'autoritza la Direcció General de Relacions Externes per a dictar les resolucions que requerisca l'aplicació i desenvolupament de aquesta ordre.
  
Segona
  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà a la seua publicació en el Diari Oficial de la Generalitat Valenciana, segons allò disposat en l'article 58.3 de la Llei de la Jurisdicció Contenciosa Administrativa i que requerirà comunicació prèvia a l'òrgan que va dictar l'acte impugnat, segons allò que s'ha establit en l'article 110.3 de la Llei 30/1992.
  
València, 11 de març de 1998
  
El conseller de Presidència,